CELEX: C2005/115/28
Language: fi
Date: 2005-05-14 00:00:00
Title: Asia C-123/05: Euroopan yhteisöjen komission 15.3.2005 Italian tasavaltaa vastaan nostama kanne

14.5.2005   
            
            
               FI
            
            
               Euroopan unionin virallinen lehti
            
            
               C 115/15
            
         Euroopan yhteisöjen komission 15.3.2005 Italian tasavaltaa vastaan nostama kanne
   (Asia C-123/05)
   (2005/C 115/28)
   Oikeudenkäyntikieli: italia
   Euroopan yhteisöjen komissio on nostanut 15.3.2005 Euroopan yhteisöjen tuomioistuimessa kanteen Italian tasavaltaa vastaan. Kantajan asiamiehinä ovat komission oikeudellisen yksikön virkamiehet X. Lewis ja A. Aresu, ja prosessiosoite on Luxemburgissa.
   Kantaja vaatii, että yhteisöjen tuomioistuin:
   
               1)
            
            
               toteaa, että Italian tasavalta ei ole noudattanut julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetun neuvoston direktiivin 92/50/ETY (1) 11, 15 ja 17 artiklan, julkisia tavaranhankintoja koskevien sopimustentekomenettelyjen yhteensovittamisesta 14 päivänä kesäkuuta 1993 annetun direktiivin 93/36/ETY (2) 6 ja 9 artiklan sekä EY 43 ja EY 49 artiklan mukaisia velvoitteitaan, koska se on säätänyt 23.12.1994 annetun lain nro 724 44 §, jolla muutettiin 24.12.1993 annetun lain nro 573 6 §:ää lisäämällä sen toiseen momenttiin säännöksen, jolla sallitaan julkisia palveluja ja tavaranhankintoja koskevissa sopimuksentekomenettelyissä sopimuksen uudistaminen aikaisemman sopimuspuolen kanssa.
            
         
               2)
            
            
               velvoittaa Italian tasavaltaa korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komission kanne koskee lain nro 573/1993 6 §:n toista momenttia, sellaisena kuin se on lain nro 724/1994 4 §:llä muutettuna. Kyseisessä momentissa kielletään hallintoviranomaisia jatkamasta ”hiljaisesti” julkisista palveluista ja tavaranhankinnoista tehtyjä sopimuksia, mutta sallitaan kuitenkin kolme kuukautta ennen kyseisten sopimusten päättymistä, että viranomaiset jatkavat sopimuksia, jos tähän on järkeviä ja yleisen edun mukaisia perusteita ja jos tällaisten perusteiden voidaan osoittaa olemassa, ilmoittamalla sopimuspuolelle halukkuudestaan uudistaa sopimus.
   Komissio katsoo, että tällä säännöksellä julkishallinnolle annetaan mahdollisuus tehdä uusia julkisia palveluja ja tavaranhankintoja koskevia sopimuksia suoraan ilman minkäänlaista kilpailuttamista, eli yhteisön oikeussääntöjen vastaisesti. Komission mukaan säännös on julkisia palveluja ja tavarahankintoja koskevissa direktiiveissä 92/50/ETY ja 93/36/ETY vahvistettujen periaatteiden vastainen. Lisäksi komissio väittää, että kyseinen kansallinen sääntely on ristiriidassa syrjintäkiellon ja hallintotoiminnan avoimuutta koskevien periaatteiden kanssa; juuri näillä periaatteilla pyritään takaamaan EY 43 ja EY 49 artiklassa tarkoitetut sijoittautumis- ja palvelujen tarjoamisen vapaus.
   
      (1)  EYVL L 209, 24.7.1992, s. 1.
   
      (2)  EYVL L 199, 9.8.1993, s. 1.